De sidste tre år har modellen Nina Agdal været en overlegen vinder, når læserne skulle vælge Årets Babe. Men i år må den 23-årige skønhed fra Hillerød give titlen fra sig. Ind fra højre, eller rettere Venstre, er valset en sprød, rødhåret sag, som med næsten 24 procent af stemmerne har verfet de ni øvrige nominerede godt og grundigt af banen: integrationsminister Inger Støjberg.

- Egentlig havde jeg måske mere troet på, at jeg ville blive årets nytårstorsk, griner hun, da Ekstra Bladet overrækker hende præmien, en flaske champagne, på hendes kontor.

Årets Babe og Årets Hug: Hvem kan slå Nina af tronen?

- Kommer det bag på dig, at du har vundet?

- Ja, det må jeg sige. Meget. Rigtig meget. Når man ser på feltet (af nominerede, red.), må jeg sige, at der er mere oplagte kandidater end mig, lyder det beskedent fra Inger Støjberg.

Inger Støjberg med præmien, der følger med titlen som Årets Babe. (Foto: Rasmus Flindt Pedersen)

- Hvorfor tror ud, at folk har valgt dig som vinder?

- Det har jeg meget svært ved at svare på. Men det er da meget smigrende, at der er mange mennesker, der har været inde at stemme.

Afstemningen om Årets Babe kommer i slutningen af et år, der har været mere end almindeligt travlt for Inger Støjberg. Asylannoncer, flygtninge og deres værdigenstande har fyldt godt i debatten og ført til kritik fra egne rækker såvel som fra udenlandske medier og danske vælgere.

- I lyset af alt det, hvad siger du så til at vinde denne pris?

Se også: Årets Babe og Årets Hug: Her er de nominerede

- Det kunne jo godt hænge lidt sammen med det. Lige præcis mit politiske område har fyldt rigtig meget, og jeg tror, at når politik fylder rigtig meget, er der mange, der forholder sig til en, siger hun.

Over 6000 læsere har stemt på den omdiskuterede minister, hvilket er næsten dobbelt så mange, som mente, at Nina Agdal fortjente titlen igen. Hun må i stedet tage til takke med en andenplads foran ’Vild med dans’-finalisten Stephania Potalivo.

Se også: Støjberg nomineret til Årets Babe: Ingen kommentarer